Dramatischer Verein Zürich
Dr Dramatisch Veräin Züri isch e Theaterveräin und e Theatergruppe z Züri gsi. Es het en vo 1866 bis 1984 ggää.

Ane 1866 isch dr Musikalisch-dramatisch Veräin Züri entstande, wo Musig und au Theater gmacht het. D Lokaal, won er ufträtten isch, sind s alte Kasino und s Akzietheater gsi. En öfentlechs Theater het dr Veräin s erschte Mool 1867 im Dorf Unterstrass bi Züri ggää. Scho nach es paar Joore isch dä Veräin wider usenandggange, und d Spiilgruppe het sich vo do aa nume no Dramatische Veräin Züri gseit.

Sit 1896 het dr Dramatisch Veräin im nöie Stadttheater und e Zyt lang au im Pfaue chönne spiile.

Dr Veräin het sech vorgnoo, bsunders Theaterstuck i dr Mundart ufzfüere; drnäbe het er aber au hochdüütschi Stuck ggää. Im 20. Joorhundert het er au öppe Wettbewäärb für nöii Dialäkttheaterstuck gmacht.

Eine, wo im Dramatische Veräin mit sinere Schauspiilerkarriere agfange het, isch dr Emil Hegetschwyler gsi.

Bi de Literarischen Ööbig vom Dramatische Veräin sind vil Dichter us dr ganze Schwiiz ufträtte, so öppe dr Hermann Hesse und d Maria Waser ane 1925, dr Josef Reinhart ane 1926, dr Meinrad Lienert ane 1929, dr Rudolf von Tavel ane 1931 und dr Jakob Stutz ane 1944.

I de zwöite Helfti vom 20. Joorhundert sind em Veräin syni Uuffüerige immer wie weniger woorde, und ane 1984 het er sich uufglööst. D Archyvdokumänt vonnem sind hüt im Stadtarchyv vo Züüri. Im Archyvmaterial, won e ganz e rychi Fundgrueb für s Schwiizer Mundarttheater isch, lyt au d Schrift Geschichte des Dialekt-Theaters der Deutschsprachigen Schwei, wo dr Melchior Dürst 1950 gschribe het.

öppis vo den Uuffüerige 
 1868: De Vikari vom Johann Martin Usteri
 1871: De Herr Dokter vom August Corrodi
 1881: Züridütsch vom Wilhelm Fürchtegott Niedermann
 1882: Wie d’Warret würkt vom August Corrodi
 1883: Di Alten-n-und di Junge vom August Corrodi
 1884: Läbedi Bilder vom Leonhard Steiner
 1886: Edelwyss, es Festspiil zum 20-jöörige Jubileeum vom Veräin, vom Leonhard Steiner
 1904: Wie’s ä cha gah vo de Emilie Locher-Werling
 1905: E moderni Familie vom Ulrich Farner
 1908: Es Sächsilüüte vo de Emilie Locher-Werling
 1914: Dem Pfläger Bollme si bös Wuche vom Alfred Huggenberger
 1916: Wer chunt as Rueder? vom Ernst Eschmann
 1922: D’ Familie Schlumpf vom Emil Sautter
 1925: Wilhelm Tell vom Friedrich Schiller
 1925: ’s Mündel vom Emil Sautter
 1927: De sächzigschte Giburtstag, zum 60-Jöörige vom Veräin, vom Emil Sautter
 1929: En dunkle Punkt vom Jakob Stebler
 1931: De Sidebeck vo de Emilie Locher-Werling
 1934: S’ Teschtamänt vom Hans Guggebüel, Suurländer Verlag
 1935: En asteckendi Gsundheit vom Jakob Stebler
 1941: Anno 1291 vom Hans Kriesi
 1944: s’ Trixli weiss was es will vom Fritz Ritter
 1946: Psyche AG, Lebensberatung (i dr Mundart-Fassig) vom Walter Marti
 1954: Winkelgässli 7 vom Noldi Senglet
 1957: Früelig im Buechehof (i dr Mundart-Fassig) vom bayrische Autor Maximilian Vitus

Fuessnoote 

Theater z Züri
Kulturelli Organisation in dr Schwiz
Verein i de Schwiz